ΓΡΑΠΤΗ ΕΡΩΤΗΣΗ E-1375/98 υποβολή: Alexandros Alavanos (GUE/NGL) προς την Επιτροπή (7 Μαΐου 1998)

Θέμα: Σύσταση νέου Οργανισμού Πληρωμών και Ελέγχου Κοινοτικών Ενισχύσεων του ΕΓΤΠΕ

Η Ελληνική Κυβέρνηση με νομοσχέδιο που κατέθεσε, συστήνει έναν Οργανισμό Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων, ο οποίος θα διαχειρίζεται και θα ελέγχει τις πιστώσεις του Ευρωπαϊκού Γεωργικού Ταμείου και θα διενεργεί και τους απαιτούμενους πρωτοβάθμιους τεχνικούς ελέγχους.

Επειδή σύμφωνα με τον καν. 1287/95 ((ΕΕ L 125 της 08.06.1995, σελ. 1.)) του Συμβουλίου «η αποκεντρωμένη διαχείριση των κοινοτικών ταμείων η οποία αποτελεί κυρίως συνέπεια της μεταρρύθμισης της κοινής γεωργικής πολιτικής, απαιτεί τον καθορισμό πολλών οργανισμών πληρωμών», και επειδή, σύμφωνα με το άρθρο 1 του καν. 1663/95 ((ΕΕ L 158 της 08.07.1995, σελ. 6.)) της Επιτροπής «το όριο του αριθμού των οργανισμών πληρωμών θα καθορίζεται από το κράτος μέλος μετά από διαβούλευση με την Επιτροπή», ερωτάται η Επιτροπή:

1. Θεωρεί ότι η απόφαση της Ελληνικής Κυβέρνησης για τη δημιουργία ενός μόνου Οργανισμού Πληρωμών ο οποίος θα διενεργεί τη διαχείριση και τους τεχνικούς ελέγχους για όλα τα προϊόντα και όλες τις δράσεις που καλύπτονται από το ΕΓΤΠΕ, είναι σύμφωνη με το πνεύμα του καν. 1287/95 που προωθεί τη δημιουργία περισσοτέρων του ενός Οργανισμού Πληρωμών;

2. Θεωρεί ότι με την προτεινόμενη οργάνωση θα εξυπηρετηθούν ικανοποιητικά οι διαδικασίες ελέγχου και πληρωμών των κοινοτικών ενισχύσεων του ΕΓΤΠΕ, δεδομένου ότι με την αναθεώρηση της Κοινής Αγροτικής Πολιτικής οι ενισχύσεις στην παραγωγή συνεχώς θα μειώνονται ενώ θα αυξάνονται οι άμεσες και οι διαρθρωτικές ενισχύσεις, οι οποίες απαιτούν κυρίως περιφερειακή και τοπική διαχείριση και όχι κεντρική;

Απάντηση του κ. Fischler εξ ονόματος της Επιτροπής (9 Ιουνίου 1998)

1. Στις διατάξεις του κανονισμού (ΕΚ) αριθ. 1287/95 του Συμβουλίου, της 22ας Μαΐου 1995, για την τροποποίηση του κανονισμού (ΕΟΚ) αριθ. 729/70 σχετικά με τη χρηματοδότηση της κοινής γεωργικής πολιτικής, αναφέρεται σαφώς ότι τα κράτη μέλη δεν είναι υποχρεωμένα να δημιουργήσουν πολλούς οργανισμούς πληρωμής. Πράγματι, εάν το νέο άρθρο 4 του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, σχετικά με τη χρηματοδότηση της κοινής γεωργικής πολιτικής ((ΕΕ L 94 της 28.4.1970 )), αναφέρει στην παράγραφο 1, «τις υπηρεσίες και τους οργανισμούς που εγκρίνονται...», αυτό σημαίνει ότι μπορεί να υπάρχουν περισσότεροι οργανισμοί, αλλά χωρίς να αποκλείεται να υπάρχει μόνο ένας, διότι στην παράγραφο 2 του ιδίου άρθρου ορίζεται σαφώς ότι: «κάθε κράτος μέλος περιορίζει, αναλόγως των συνταγματικών του διατάξεων και της θεσμικής οργανωτικής δομής του, τον αριθμό των εγκεκριμένων οργανισμών πληρωμών στον ελάχιστο αριθμό που εξασφαλίζει την πραγματοποίηση των δαπανών των άρθρων 2 και 3, υπό ικανοποιητικές διοικητικές και λογιστικές συνθήκες».

Η περίπτωση της Ελλάδας είναι άρα πλήρως σύμφωνη με το πνεύμα της επιστολής του κανονισμού (ΕΚ) αριθ. 1287/95.

Αξίζει να σημειωθεί ότι ακόμη έξι κράτη μέλη διαθέτουν έναν οργανισμό πληρωμής (Δανία, Ιρλανδία, Λουξεμβούργο, Φινλανδία, Σουηδία).

2. Ο οργανισμός πληρωμής πρέπει να πληροί τις υποχρεώσεις του κανονισμού (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά τη διαδικασία για την εκκαθάριση των λογαριασμών του ΕΓΤΠΕ, τμήμα εγγυήσεων, που αναφέρει στο παράρτημά του τα κριτήρια τα οποία πρέπει να πληρούνται για την έγκριση ενός οργανισμού πληρωμής. Οι διατάξεις του εν λόγω παραρτήματος επιτρέπουν στο κράτος μέλος να θέσει σε λειτουργία, ανάλογα με τις ανάγκες του μεγάλο αριθμό οργανισμών και διαφορετικών διαδικασιών.

Υπό τις συνθήκες αυτές, οι διατάξεις του παραρτήματος του κανονισμού (ΕΚ) αριθ. 1663/95 επιτρέπουν (βλ. σημείο 4) σε έναν οργανισμό πληρωμής να αναθέσει την έγκριση πληρωμών (στόχος είναι ο καθορισμός του ποσού που θα πρέπει να καταβάλλεται σε έναν δικαιούχο σύμφωνα με τους κοινοτικούς κανόνες) και την τεχνική υπηρεσία (που έχει ως στόχο να επαληθεύει τα δεδομένα στα οποία βασίζονται οι πληρωμές στους δικαιούχους) πλήρως ή εν μέρει σε άλλα όργανα, υπό τον όρο ότι πληρούνται ορισμένες προϋποθέσεις. Οι εν λόγω διατάξεις επιτρέπουν διαχείριση η οποία λαμβάνει υπόψη τις πραγματικές ανάγκες της κάθε περίπτωσης και άρα ανταποκρίνονται στις ανησυχίες του Αξιότιμου Μέλους του Κοινοβουλίου.